Suvestinė redakcija nuo 2005-12-11 iki 2007-05-10

Nutarimas paskelbtas: Žin. 2005, Nr. 14-429, i. k. 1051100NUTA00000095

LIETUVOS RESPUBLIKOS VYRIAUSYBĖ

N U T A R I M A S

DĖL VALSTYBĖS ĮMONĖS VALSTYBĖS TURTO FONDO ĮSTATŲ PATVIRTINIMO

2005 m. sausio 26 d. Nr. 95

Vilnius

Vadovaudamasi Lietuvos Respublikos valstybės ir savivaldybės įmonių įstatymo (Žin., 1994, Nr. 102-2049; 2004, Nr. 4-24) 4 straipsniu, Lietuvos Respublikos Vyriausybė nutaria:

1. Patvirtinti Valstybės įmonės Valstybės turto fondo įstatus (pridedama).

2. Pripažinti netekusiais galios:

2.1. Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ (Žin., 1998, Nr. 29-782) 1 punktą;

2.2. Lietuvos Respublikos Vyriausybės 1998 m. birželio 16 d. nutarimą Nr. 729 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ dalinio pakeitimo“ (Žin., 1998, Nr. 57-1597);

2.3. Lietuvos Respublikos Vyriausybės 1999 m. balandžio 13 d. nutarimą Nr. 404 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ dalinio pakeitimo“ (Žin., 1999, Nr. 34-998);

2.4. Lietuvos Respublikos Vyriausybės 1999 m. rugsėjo 3 d. nutarimą Nr. 963 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ dalinio pakeitimo“ (Žin., 1999, Nr. 75-2280);

2.5. Lietuvos Respublikos Vyriausybės 1999 m. gruodžio 3 d. nutarimą Nr. 1355 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ dalinio pakeitimo“ (Žin., 1999, Nr. 104-3001);

2.6. Lietuvos Respublikos Vyriausybės 2000 m. liepos 1 d. nutarimą Nr. 760 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ dalinio pakeitimo“ (Žin., 2000, Nr. 54-1581);

2.7. Lietuvos Respublikos Vyriausybės 2001 m. gegužės 22 d. nutarimą Nr. 593 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ dalinio pakeitimo“ (Žin., 2001, Nr. 44-1546);

2.8. Lietuvos Respublikos Vyriausybės 2001 m. gruodžio 21 d. nutarimą Nr. 1570 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ dalinio pakeitimo“ (Žin., 2001, Nr. 108-3932);

2.9. Lietuvos Respublikos Vyriausybės 2002 m. vasario 6 d. nutarimą Nr. 176 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ dalinio pakeitimo“ (Žin., 2002, Nr. 15-569);

2.10. Lietuvos Respublikos Vyriausybės 2002 m. rugpjūčio 30 d. nutarimą Nr. 1377 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ pakeitimo“ (Žin., 2002, Nr. 86-3704);

2.11. Lietuvos Respublikos Vyriausybės 2003 m. vasario 11 d. nutarimą Nr. 209 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ pakeitimo“ (Žin., 2003, Nr. 16-664);

2.12. Lietuvos Respublikos Vyriausybės 2003 m. vasario 25 d. nutarimą Nr. 257 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ pakeitimo“ (Žin., 2003, Nr. 21-898);

2.13. Lietuvos Respublikos Vyriausybės 2003 m. gegužės 27 d. nutarimą Nr. 657 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ pakeitimo“ (Žin., 2003, Nr. 52-2333);

2.14. Lietuvos Respublikos Vyriausybės 2003 m. rugsėjo 2 d. nutarimą Nr. 1121 „Dėl Lietuvos Respublikos Vyriausybės 1998 m. kovo 24 d. nutarimo Nr. 341 „Dėl valstybės įmonės Valstybės turto fondo steigimo“ pakeitimo“ (Žin., 2003, Nr. 85-3882).

MINISTRAS PIRMININKAS	ALGIRDAS BRAZAUSKAS

ŪKIO MINISTRAS	VIKTOR USPASKICH

PATVIRTINTA

Lietuvos Respublikos Vyriausybės

2005 m. sausio 26 d. nutarimu Nr. 95

VALSTYBĖS ĮMONĖS VALSTYBĖS TURTO FONDO ĮSTATAI

I. BENDROSIOS NUOSTATOS

1. Valstybės įmonė Valstybės turto fondas (toliau vadinama – Turto fondas) yra ribotos civilinės atsakomybės viešasis juridinis asmuo, veikiantis pagal Lietuvos Respublikos valstybės turto fondo įstatymą (Žin., 1997, Nr. 104-2616), Lietuvos Respublikos valstybės ir savivaldybių turto privatizavimo įstatymą (Žin., 1997, Nr. 107-2688), Lietuvos Respublikos valstybės ir savivaldybės įmonių įstatymą (Žin., 1994, Nr. 102-2049; 2004, Nr. 4-24), Lietuvos Respublikos civilinį kodeksą (Žin., 2000, 74-2262), kitus įstatymus, Lietuvos Respublikos Vyriausybės nutarimus, kitus teisės aktus ir šiuos Įstatus.

2. Turto fondas yra iš valstybės turto įsteigta valstybės įmonė, kuri nuosavybės teise priklauso valstybei, jai perduotą ir jos įgytą turtą valdo, naudoja ir juo disponuoja patikėjimo teise.

3. Turto fondas turi antspaudą su valstybės herbu, antspaude įrašyta: „Valstybės įmonė Valstybės turto fondas“.

4. Turto fondo finansiniai metai yra kalendoriniai metai.

5. Turto fondo buveinė: Vilnius, Vilniaus g. 16.

II. TURTO FONDO FUNKCIJOS, VEIKLOS TIKSLAI IR TEISĖS

6. Pagrindinės Turto fondo funkcijos yra:

6.1. privatizuoti valstybei nuosavybės teise priklausantį turtą pagal Lietuvos Respublikos valstybės ir savivaldybių turto privatizavimo įstatymą;

6.2. perimti ir valdyti valstybei nuosavybės teise priklausančias akcinių bendrovių ir uždarųjų akcinių bendrovių akcijas, valstybės institucijų funkcijoms atlikti nereikalingą ir kitą valstybei nuosavybės teise priklausantį turtą;

6.3. atstovauti valstybės interesams valdant, naudojant jam patikėjimo teise perduotas valstybei nuosavybės teise priklausančias akcijas ir kitą valstybei nuosavybės teise priklausantį turtą, jais disponuojant. Turto fondas, atstovaudamas valstybės interesams valdant, naudojant jam patikėjimo teise perduotas valstybei nuosavybės teise priklausančias akcijas ir kitą turtą:

6.3.1. Lietuvos Respublikos Vyriausybės nustatyta tvarka įgyvendina valstybei priklausančių akcijų suteikiamas teises;

6.3.2. Turto fondo valdybos nustatyta tvarka analizuoja įmonių, kuriose valstybei nuosavybės teise priklauso akcijų, finansinę būklę;

6.3.3. nuomoja, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (Žin., 1998, Nr. 54-1492; 2002, Nr. 60-2412) nustatyta tvarka investuoja ir Lietuvos Respublikos valstybės ir savivaldybių turto privatizavimo įstatymo, Lietuvos Respublikos vertybinių popierių rinkos įstatymo (Žin., 1996, Nr. 16-412; 2001, Nr. 112-4074), kitų Lietuvos Respublikos teisės aktų nustatyta tvarka perleidžia valstybei nuosavybės teise priklausantį turtą;

6.4. Lietuvos Respublikos Vyriausybės nustatyta tvarka apskaityti jam patikėjimo teise perduotas valstybei nuosavybės teise priklausančias akcijas ir kitą valstybei nuosavybės teise priklausantį turtą, teikti Lietuvos Respublikos Vyriausybei Turto fondo valdomo, naudojamo ir disponuojamo valstybės turto būklės ataskaitas, taip pat pasiūlymus dėl naujų valstybės kontroliuojamų įmonių steigimo, esamų reorganizavimo ar likvidavimo, statuso pakeitimo;

6.5. pagal Turto fondo ekonominį pagrindimą Lietuvos Respublikos Vyriausybės sprendimu ir jos nustatyta tvarka pirkti akcijas iš fizinių ir juridinių asmenų, taip pat pirkti naujos emisijos akcijas, norint akcinėse bendrovėse ir uždarosiose akcinėse bendrovėse padidinti valstybei nuosavybės teise priklausančių akcijų skaičių;

6.6. teisės aktų nustatyta tvarka parduoti patikėjimo teise valdomus, naudojamus ir disponuojamus valstybinės žemės sklypus, priskirtus privatizuojamiems objektams;

6.7. sudaryti su kitais akcininkais valstybei nuosavybės teise priklausančių akcijų pardavimo kartu su šių akcininkų akcijomis sutartis;

6.8. rengti ir teikti atsakingai už valstybės turto privatizavimo bendrosios politikos įgyvendinimą Ūkio ministerijai pasiūlymus dėl norminių teisės aktų tobulinimo ir naujų norminių teisės aktų rengimo, taip pat teisės aktų projektus; dalyvauti darbo grupių, kurios rengia norminių teisės aktų valstybės turto privatizavimo ir valstybės turto valdymo klausimais projektus, veikloje;

6.9. rengti ir teikti Ūkio ministerijai duomenis ir analitinę medžiagą apie Lietuvoje vykdomą valstybės turto privatizavimą;

6.10. ne rečiau kaip kartą per ketvirtį teikti Lietuvos Respublikos Vyriausybei ir Ūkio ministerijai valstybės turto privatizavimo ataskaitas;

6.11. ne rečiau kaip kartą per ketvirtį pateikti visuomenei informaciją apie privatizavimo procesą (privatizuojamus objektus, sudaromus privatizavimo sandorius ir kita);

6.12. Lietuvos Respublikos Vyriausybės nustatyta tvarka atlyginti pagal Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatymą už valstybės išperkamą iš piliečių nekilnojamąjį turtą valstybei nuosavybės teise priklausančiomis akcinių bendrovių ir uždarųjų akcinių bendrovių akcijomis ir statiniais, perduodant juos nuosavybėn ir suteikiant nuomos ar nuosavybės teisę į žemės sklypo dalį, kurią statiniai užima ir kuri būtina jiems naudoti pagal paskirtį;

6.13. sudaryti su savivaldybėmis joms nuosavybės teise priklausančių akcijų ir kito turto privatizavimo sutartis;

6.14. sudaryti su juridiniais asmenimis jiems patikėjimo ar nuosavybės teise priklausančio turto pardavimo Lietuvos Respublikos Vyriausybės nustatyta tvarka sutartis;

6.15. atlikti kitas įstatymų nustatytas funkcijas ir teikti Turto fondo įstatuose nustatytas paslaugas;

6.16. teikti fiziniams ir juridiniams asmenims atlygintinas turto vertinimo paslaugas.

7. Turto fondas, atlikdamas Lietuvos Respublikos valstybės ir savivaldybių turto privatizavimo įstatymo ir Lietuvos Respublikos valstybės turto fondo įstatymo jam pavestas funkcijas valstybės ir savivaldybių turto privatizavimo srityje, veikia kaip privatizavimo objekto valdytojas, privatizuojantis valstybei nuosavybės teise priklausantį turtą. Pagal atskiras sutartis su savivaldybėmis ar kitais juridiniais asmenimis Turto fondas taip pat gali veikti kaip šių asmenų atstovas, parduodantis jiems patikėjimo ar nuosavybės teise priklausantį turtą Lietuvos Respublikos Vyriausybės nustatyta tvarka.

8. Turto fondas, privatizuodamas valstybei nuosavybės teise priklausantį turtą:

8.1. parengia ir teikia Lietuvos Respublikos Vyriausybei privatizavimo objektų sąrašo projektą;

8.2. nustato objekto privatizavimo būdą ir pavienio objekto (arba objektų grupės) privatizavimo sąlygas;

8.3. Lietuvos Respublikos viešųjų pirkimų įstatymo (Žin., 1996, Nr. 84-2000; 2002, Nr. 118-5296) nustatyta tvarka samdo fizinius ar juridinius asmenis privatizavimo užduotims atlikti (taip pat privatizavimo objektams vertinti) ir pasirašo su jais užduočių atlikimo sutartis;

8.4. vertina privatizavimo objektą arba sudaro privatizavimo objekto vertinimo ir pradinės pardavimo kainos nustatymo komisiją, kuri vertina privatizavimo objektą;

8.5. parengia ir teikia Privatizavimo komisijai pritarti objektų privatizavimo programų projektus;

8.6. leidžia Informacinį privatizavimo biuletenį, kuriame turi būti skelbiama Lietuvos Respublikos valstybės ir savivaldybių turto privatizavimo įstatymo reglamentuota informacija apie privatizavimo objektą. Turto fondas taip pat privalo Informaciniame privatizavimo biuletenyje skelbti informaciją apie savivaldybėms nuosavybės teise priklausantį privatizuojamą turtą;

8.7. parengia reklaminę dokumentaciją ir organizuoja privatizavimo objekto reklamą;

8.8. Lietuvos Respublikos valstybės ir savivaldybių turto privatizavimo įstatymo nustatyta tvarka duoda leidimą valstybės kontroliuojamai įmonei sudaryti sandorius arba tokiems sandoriams nepritaria;

8.9. ieško investuotojų privatizavimo objektui (taip pat leidžia Informacinį privatizavimo biuletenį, kuriame turi būti skelbiama Lietuvos Respublikos valstybės ir savivaldybių privatizavimo įstatymo 11 straipsnyje nustatyta informacija apie privatizavimo objektą, taip pat rengia kitus reklaminius dokumentus ir organizuoja privatizavimo objekto reklamą);

8.10. Lietuvos Respublikos Vyriausybės vardu pasirašo privatizavimo sandorius;

8.11. kontroliuoja privatizavimo sandorių vykdymą, kol įvykdomos visos sandorio sąlygos;

8.12. išduoda privatizavimo objektus įsigijusiems asmenims nuosavybės teisę patvirtinančius dokumentus arba paveda tai padaryti įgaliotam atstovui;

8.13. pasirašo su savivaldybėmis joms nuosavybės teise priklausančių akcijų ir kito turto privatizavimo sutartis;

8.14. kaupia duomenis apie privatizavimo darbus;

8.15. yra Lietuvos Respublikos Vyriausybės atstovas teisme dėl privatizavimo sandorių, kuriuos Turto fondas pasirašė, privatizavimo sandorių, sudarytų pagal Lietuvos Respublikos valstybinio turto pirminio privatizavimo įstatymą, taip pat privatizavimo sandorių, sudarytų iki Lietuvos Respublikos valstybės ir savivaldybių turto privatizavimo įstatymo įsigaliojimo;

8.16. savo ar Lietuvos Respublikos Vyriausybės vardu, turėdamas jos pavedimą, kreipiasi į teismą dėl valstybės kontroliuojamos įmonės sudarytų sandorių, pažeidžiančių Lietuvos Respublikos įstatymus, pripažinimo negaliojančiais ir nuostolių atlyginimo;

8.17. vykdo kitas Lietuvos Respublikos Vyriausybės nutarimų jam pavestas su privatizavimu susijusias užduotis.

9. Turto fondas Lietuvos Respublikos Vyriausybės nustatyta tvarka privalo atlikti kitus darbus, kurių reikia valstybei nuosavybės teise priklausančiam turtui parduoti ar kitaip perleisti.

10. Turto fondo veikla yra ši:

knygų leidyba;

žurnalų ir periodinių leidinių leidyba;

kitas niekur kitur nepriskirtas spausdinimas;

parengiamoji spausdinimo veikla;

pagalbinė su spausdinimu susijusi veikla;

variklinių transporto priemonių pardavimas;

keleivinių variklinių transporto priemonių, įskaitant specialiąsias, didmeninė prekyba;

krovininių automobilių didmeninė prekyba;

keleivinių variklinių transporto priemonių, įskaitant specialiąsias, mažmeninė prekyba;

krovininių automobilių mažmeninė prekyba;

transporto priemonių komisinė prekyba;

kitų niekur kitur nepriskirtų specifinių produktų ar jų grupių pardavimo specializuota veikla, atliekama agentų;

įvairių prekių pardavimo agentų veikla;

poilsio namų veikla;

finansinė išperkamoji nuoma (lizingas);

kitas niekur kitur nepriskirtas finansinis tarpininkavimas;

nekilnojamojo turto operacijos;

operacijos su nekilnojamuoju turtu, priklausančiu nuosavybės ar kita teise;

nekilnojamojo turto plėtra ir pardavimas;

nuosavo nekilnojamojo turto pirkimas ir pardavimas;

žemės pirkimas ir pardavimas;

nekilnojamojo turto, priklausančio nuosavybės ar kita teise, išnuomojimas;

nekilnojamojo turto operacijos už atlygį arba pagal sutartį;

nekilnojamojo turto agentūros;

nekilnojamojo turto vertinimas;

nekilnojamojo turto tvarkyba už atlygį arba pagal sutartį;

mašinų ir įrengimų be operatoriaus ir asmeninių bei namų ūkio reikmenų nuoma;

duomenų apdorojimas;

veikla, susijusi su duomenų bazėmis;

teisinė veikla;

konsultacijos ir juridinis atstovavimas civilinėse ir baudžiamosiose bylose;

konsultacijos ir atstovavimas darbo ginčuose;

bendrieji patarimai ir konsultacijos, teisinių dokumentų rengimas;

rinkos tyrimas ir viešosios nuomonės apklausa;

rinkos konjunktūros tyrimas;

konsultacinė verslo ir valdymo veikla;

verslo informacijos paieška ir pateikimas;

ginčų tarp verslo partnerių sprendimas, jų sutaikymas;

verslo įmonių vadovavimo ir praktinio tvarkymosi konsultacijos;

kontroliuojančių bendrovių vadybinė veikla;

kita niekur kitur nepriskirta verslo veikla;

asmenų ar firmų kreditingumo įvertinimo veikla;

aukcionų rengėjų veikla;

verslo brokerių veikla;

turto, išskyrus nekilnojamąjį, vertinimo veikla;

aptarnavimo veikla bendrajam valdymui palaikyti;

bendroji personalo parinkimo ir aptarnavimo veikla;

oficialiųjų dokumentų ir archyvų tvarkyba bei saugojimas;

viešojo valdymo institucijoms priklausančių ir jų užimamų pastatų eksploatavimas;

atlygintinos likvidatoriaus paslaugos.

11. Turto fondas turi Lietuvos Respublikos valstybės ir savivaldybės įmonių įstatyme nurodytas teises ir pareigas, taip pat kitas civilines teises ir pareigas, jeigu jos neprieštarauja Lietuvos Respublikos įstatymams, Lietuvos Respublikos Vyriausybės nutarimams, įmonės įstatams ir jos veiklos tikslams.

12. Turto fondas techniškai aptarnauja Turto fondo valdybą ir Privatizavimo komisiją.

III. TURTO FONDO VALDYMAS

13. Turto fondo organai yra Turto fondo savininko teises ir pareigas įgyvendinanti institucija – Lietuvos Respublikos Vyriausybė, kolegialus valdymo organas – valdyba ir vienasmenis valdymo organas – Turto fondo vadovas.

IV. LIETUVOS RESPUBLIKOS VYRIAUSYBĖ

14. Lietuvos Respublikos Vyriausybė:

14.1. nustato Turto fondo veiklos strategiją;

14.2. tvirtina Turto fondo įstatus;

14.3. skiria ir atšaukia Turto fondo valdybos pirmininką ir valdybos narius;

14.4. tvirtina Turto fondo metinę finansinę atskaitomybę ir pelno (nuostolio) paskirstymą;

14.5. nustato Turto fondui už jo funkcijų atlikimą pervedamų privatizavimo lėšų dalį procentais;

14.6. priima sprendimus dėl Turto fondo reorganizavimo, likvidavimo ar pertvarkymo;

14.7. paskiria ir atleidžia Turto fondo likvidatorių.

V. TURTO FONDO VALDYBA

15. Turto fondo valdyba sudaroma iš šešių narių. Turto fondo valdybos pirmininką ir jos narius ketveriems metams skiria ir atšaukia Lietuvos Respublikos Vyriausybė. Turto fondo valdybos narių ir pirmininko kadencijų skaičius neribojamas. Turto fondo valdybos pirmininkas ir valdybos nariai gali atsistatydinti iš pareigų nepasibaigus jų kadencijai, apie tai raštu įspėję valdybą ne vėliau kaip prieš 14 kalendorinių dienų. Lietuvos Respublikos Vyriausybė pavienius valdybos narius skiria tik iki veikiančios valdybos kadencijos pabaigos. Turto fondo valdybos pirmininkas ir nariai darbo santykių su Turto fondu neturi.

16. Turto fondo valdybos darbo tvarką nustato jos priimtas valdybos darbo reglamentas.

17. Valdyba gali priimti sprendimus ir jos posėdis laikomas įvykusiu, kai posėdyje dalyvauja daugiau kaip pusė valdybos narių. Valdybos sprendimas yra priimtas, jeigu už jį balsuoja daugiau kaip pusė posėdyje dalyvavusių valdybos narių. Valdybos nariai turi lygias balsavimo teises. Jeigu balsai pasiskirsto po lygiai, lemiamas yra valdybos pirmininko balsas. Valdybos nariai, negalintys dalyvauti posėdyje, turi teisę balsuoti raštu. Valdybos nario balsavimas raštu įskaitomas į posėdžio kvorumą ir balsavimo rezultatus.

18. Valdybos narys neturi teisės balsuoti valdybos posėdyje priimant sprendimus, jeigu dėl to kyla viešųjų ir privačių interesų konfliktas. Apie tai valdybos narys turi informuoti kitus valdybos narius. Kai valdybos narys ar bent vieno iš jų sutuoktinis, tėvai, įtėviai, vaikai, įvaikiai, broliai, seserys, seneliai, vaikaičiai yra akcinės bendrovės ar uždarosios akcinės bendrovės, kurioje Turto fondas valdo daugiau kaip 1/5 akcijų, valdybos nariai ar akcininkai (tiesiogiai ar per kitą asmenį) arba turi su tokiomis bendrovėmis sutartimis įteisintų susitarimų, šie asmenys neturi teisės balsuoti priimant sprendimus dėl šių akcinių bendrovių ir uždarųjų akcinių bendrovių, jeigu dėl to kyla viešųjų ir privačių interesų konfliktas.

19. Turto fondo valdyba:

19.1. tvirtina Turto fondo vadovo pareigybės nuostatus, taip pat, suderinusi su Ministru Pirmininku, skiria ir atleidžia Turto fondo vadovą;

19.2. laikydamasi Lietuvos Respublikos Vyriausybės patvirtintos atstovavimo valstybei, įgyvendinant jai nuosavybės teise priklausančių akcijų suteikiamas teises, tvarkos, tvirtina Turto fondo atstovavimo valstybei akcinėse bendrovėse ir uždarosiose akcinėse bendrovėse, įgyvendinant valstybei nuosavybės teise priklausančių akcijų suteikiamas teises, taisykles;

19.3. tvirtina Turto fondo darbuotojų, išrinktų akcinių bendrovių ir uždarųjų akcinių bendrovių stebėtojų tarybų nariais ir valdybos nariais, veiklos šiuose bendrovių organuose taisykles;

19.4. tvirtina Turto fondo išlaidų sąmatas;

19.5. kontroliuoja Turto fondo lėšų naudojimą;

19.6. tvirtina ir skelbia leidinio „Valstybės žinių“ priede „Informaciniai pranešimai“ metinę Turto fondo veiklos ataskaitą;

19.7. nustato Turto fondo struktūrą ir priima sprendimus dėl Turto fondo filialų Lietuvos miestuose ir rajonuose steigimo ir veiklos nutraukimo;

19.8. pritaria Turto fondo metinės finansinės atskaitomybės projektui ir paskirstytinojo pelno (nuostolių) paskirstymo projektui;

19.9. nustato Turto fondo veiklos rodiklius;

19.10. nustato Turto fondo teikiamų paslaugų kainas ir tarifus;

19.11. vadovaudamasi Lietuvos Respublikos Vyriausybės nutarimais, parengia ir patvirtina Turto fondo vadovo, jo pavaduotojų ir vyriausiojo buhalterio darbo užmokesčio nustatymo, materialinių pašalpų skyrimo ir skatinimo taisykles;

19.12. nustato Turto fondo metinių atskaitymų į privalomąjį rezervą dydį;

19.13. skiria Turto fondo vadovui nuobaudas;

19.14. nustato Turto fonde pareigas, į kurias darbuotojai priimami konkurso būdu;

19.15. tvirtina Turto fondo darbuotojų darbo užmokesčio nustatymo, materialinių pašalpų skyrimo ir skatinimo taisykles;

19.16. parenka audito įmonę;

19.17. tvirtina Turto fondo metinius turto įsigijimo ir skolinimosi planus ir priima sprendimą dėl lėšų, didesnių kaip 1/20 nuosavo kapitalo, skolinimosi;

19.18. aprobuoja svarbių infrastruktūros ar dominuojančių ūkio šakos objektų privatizavimo programų projektus ir privatizavimo sandorių projektus, kuriuos numačiusi tvirtinti Lietuvos Respublikos Vyriausybė;

19.19. priima sprendimą įkeisti didesnio kaip 1/20 nuosavo kapitalo dydžio ilgalaikį materialųjį turtą, apskaitomą Turto fondo balanse;

19.20. pritaria Turto fondo turto nusidėvėjimo skaičiavimo metodams ir normatyvams;

19.21. tvirtina Turto fondo struktūrinių padalinių nuostatus;

19.22. tvirtina komercinių paslapčių sąrašą;

19.23. tvirtina akcinių bendrovių ir uždarųjų akcinių bendrovių, kuriose valstybei nuosavybės teise priklausančioms akcijoms atstovauja Turto fondas, finansinės būklės analizės tvarką;

19.24. tvirtina tantjemų, gaunamų už valstybei atstovaujančių asmenų veiklą akcinių bendrovių ir uždarųjų akcinių bendrovių valdymo organuose, kaupimo ir paskirstymo tvarką;

19.25. tvirtina Turto fondo darbuotojų kvalifikacijos kėlimo apmokėjimo tvarką;

19.26. turi teisę inicijuoti kito, ne privalomojo laikotarpio, Turto fondo veiklos auditą;

19.27. priima sprendimus dėl turto, apskaitomo Turto fondo balanse, vertinimo;

19.28. aprobuoja Turto fondo Lietuvos Respublikos Vyriausybei teikiamų Turto fondo įstatų, jų pakeitimų ir papildymų projektus, Turto fondo veiklos strategijos projektus;

19.29. pritaria Turto fondo pasirašomų taikos sutarčių projektams;

19.30. priima sprendimus dėl tarnybinių automobilių įsigijimo, nuomos ir naudojimo;

Papildyta punktu:

Nr. 1315, 2005-12-07, Žin., 2005, Nr. 144-5247 (2005-12-10), i. k. 1051100NUTA00001315

19.31. atlieka kitas Lietuvos Respublikos valstybės ir savivaldybės įmonių įstatyme, Lietuvos Respublikos valstybės turto fondo įstatyme ir šiuose Įstatuose nustatytas funkcijas.

Punkto numeracijos pakeitimas:

Nr. 1315, 2005-12-07, Žin., 2005, Nr. 144-5247 (2005-12-10), i. k. 1051100NUTA00001315

VI. TURTO FONDO VADOVAS

20. Turto fondo vadovas – Turto fondo generalinis direktorius organizuoja Turto fondo veiklą ir veikia Turto fondo vardu esant santykiams su kitais asmenimis. Turto fondo generalinis direktorius atsako Lietuvos Respublikos valstybės ir savivaldybės įmonių įstatymo 11 straipsnio 6 ir 8 dalyse nustatytais pagrindais.

21. Turto fondo generalinis direktorius:

21.1. priima į darbą ir atleidžia iš darbo darbuotojus, sudaro ir nutraukia su jais darbo sutartis;

21.2. tvirtina Turto fondo filialų nuostatus, skiria ir atšaukia filialų valdymo organus;

21.3. turėdamas valdybos išankstinį pritarimą, nustato Turto fonde taikomus turto nusidėvėjimo skaičiavimo metodus ir normatyvus;

21.4. parengia Turto fondo darbuotojų darbo užmokesčio nustatymo, materialinių pašalpų skyrimo ir skatinimo taisykles;

21.5. teikia Lietuvos Respublikos Vyriausybei Turto fondo metinę veiklos ataskaitą, taip pat informaciją apie Turto fondo veiklos prognozes ir planus, nurodydamas reikiamų ateinančiais finansiniais metais investicijų sumas, taip pat įvykius, turinčius esminę reikšmę Turto fondo veiklai;

21.6. vienvaldiškai sudaro Turto fondo sandorius, išskyrus atvejus, nustatytus šių Įstatų 19 punkte, kai sandoriui sudaryti reikia Turto fondo valdybos ar Lietuvos Respublikos Vyriausybės sprendimo;

21.7. sudaro sutartį su Turto fondo valdybos parinkta audito įmone;

21.8. vadovaudamasis valdybos patvirtintais metiniais skolinimosi planais, priima sprendimą dėl lėšų, kurios neviršija ar yra lygios 1/20 nuosavo kapitalo, skolinimosi;

21.9. priima sprendimą įkeisti 1/20 nuosavo kapitalo dydžio ar mažesnio dydžio ilgalaikį materialųjį turtą, apskaitomą Turto fondo balanse;

21.10. tvarko einamuosius Turto fondo veiklos reikalus;

21.11. skiria Turto fondo darbuotojams nuobaudas;

21.12. laikydamasis Turto fondo valdybos patvirtintų Turto fondo darbuotojų darbo užmokesčio nustatymo, materialinių pašalpų skyrimo ir skatinimo taisyklių, nustato Turto fondo darbuotojų atlyginimus ir atlyginimų priedus, skiria jiems materialines pašalpas ir juos skatina;

21.13. tvirtina darbuotojų pareigybių aprašymus;

21.14. turi teisę išduoti Turto fondo darbuotojams įgaliojimus atlikti funkcijas, priskirtas jo kompetencijai;

21.15. pagal kompetenciją leidžia įsakymus;

21.16. atlieka kitas Lietuvos Respublikos valstybės ir savivaldybės įmonių įstatyme, Lietuvos Respublikos valstybės turto fondo įstatyme nustatytas funkcijas.

VII. TURTO FONDUI PERDUOTO TURTO VALDYMO, NAUDOJIMO IR DISPONAVIMO JUO TVARKA IR SĄLYGOS, TURTO FONDO REZERVAI

22. Turto fondas valdo, naudoja valstybės turtą ir disponuoja juo patikėjimo teise, nepažeisdamas Lietuvos Respublikos valstybės ir savivaldybės įmonių įstatymo, kitų įstatymų ir teisės aktų, kitų asmenų teisių ir teisėtų interesų.

23. Turto fondas turi teisę disponuoti bet kokiu Turto fondo balanse apskaitomu trumpalaikiu turtu ir nereikalingu arba netinkamu (negalimu) naudoti ilgalaikiu turtu (išskyrus nekilnojamąjį turtą).

24. Savo prievolių įvykdymui užtikrinti Turto fondas gali įkeisti jo balanse apskaitomą ilgalaikį materialųjį turtą, išskyrus turtą, kuris pagal įstatymus gali būti tik valstybės nuosavybė.

25. Lietuvos Respublikos gyventojų santaupų atkūrimo įstatymo nustatytais atvejais, jeigu gaunamas Lietuvos Respublikos Vyriausybės sutikimas, Turto fondas gali įkeisti privatizuojamų akcinių bendrovių ir uždarųjų akcinių bendrovių akcijas ar kitą privatizuojamą turtą.

26. Turto fondas pagal savo prievoles atsako tik tuo turtu, kuris apskaitomas Turto fondo balanse ir į kurį pagal Lietuvos Respublikos įstatymus gali būti nukreipiamas išieškojimas. Turto fondui įmonės savininko perduotas ir Turto fondo nuosavybės teise įgytas turtas įtraukiamas į savininko kapitalą ir apskaitomas Turto fondo balanse, o valstybei nuosavybės teise priklausantis ir perduotas privatizuoti turtas nesudaro Turto fondo savininko kapitalo ir yra apskaitomas užbalansinėse Turto fondo sąskaitose. Turto fondas neatsako už valstybės prievoles.

27. Turto fondas jo užbalansinėse sąskaitose apskaitomą turtą perleidžia kitų asmenų nuosavybėn Lietuvos Respublikos valstybės ir savivaldybių turto privatizavimo įstatymo, Lietuvos Respublikos vertybinių popierių rinkos įstatymo nustatyta tvarka.

28. Turto fondas privalo įstatymų nustatyta tvarka apdrausti jo balanse apskaitomą ilgalaikį materialųjį turtą.

29. Turto fonde sudaromas rezervas, kuris laikantis Turto fondo valdybos patvirtintų taisyklių naudojamas Turto fondo socialiniams, kultūriniams ir panašiems tikslams, taip pat darbuotojams skatinti. Pelno dalis, skiriama į šį rezervą, negali viršyti Lietuvos Respublikos valstybės ir savivaldybės įmonių įstatymo 15 straipsnyje nustatyto dydžio.

VIII. TURTO FONDO SKELBIMŲ IR PRANEŠIMŲ SKELBIMAS, ĮSTATŲ KEITIMAS

30. Metinės Turto fondo veiklos, susijusios su valstybinio turto valdymu, naudojimu ir disponavimu juo, ataskaitos skelbiamos leidinio „Valstybės žinios“ priede „Informaciniai pranešimai“ ne vėliau kaip per 30 dienų nuo ataskaitos patvirtinimo.

31. Lietuvos Respublikos valstybės ir savivaldybės įmonių įstatyme ir kituose įstatymuose numatytais atvejais (Turto fondo reorganizavimas, pertvarkymas, likvidavimas, skelbimai apie konkursus laisvoms pareigoms ir panašiai) pranešimai skelbiami Lietuvos Respublikos viešųjų pirkimų įstatymo nustatyta tvarka parinktame Lietuvos Respublikos dienraštyje arba pranešama kiekvienam kreditoriui raštiškai įstatymų numatytais terminais.

32. Šie Įstatai keičiami Lietuvos Respublikos Vyriausybės darbo reglamento (Žin., 1994, Nr. 63-1238; 2003, Nr. 27-1089) nustatyta tvarka.

______________

Pakeitimai:

1.

Lietuvos Respublikos Vyriausybė, Nutarimas

Nr. 1315, 2005-12-07, Žin., 2005, Nr. 144-5247 (2005-12-10), i. k. 1051100NUTA00001315

Dėl Lietuvos Respublikos Vyriausybės 2005 m. sausio 26 d. nutarimo Nr. 95 "Dėl Valstybės įmonės Valstybės turto fondo įstatų patvirtinimo" papildymo